Eelnõu

NARVA LINNAVALITSUS

KORRALDUS
Osalemine enampakkumises kinnistu asukohaga Karja 6d, Narva, omandamiseks 

1. Asjaolud ja menetluse käik

Kinnistu asukohaga Karja 6d, Narva (Tartu Maakohtu kinnistusosakonna registriosa nr 2835809, katastritunnus 51101:003:0052, pindala 2570m2, sihtotstarve ühiskondlike ehitiste maa 100%) on Sihtasutuse Narva Haigla (registrikood 90003217) omandis. Kinnistu oluliseks osaks olevas ehitises asub soojussõlm, mille kaudu varustatakse soojaga Narva linna omandis olevaid sotsiaalobjekte Narvas aadressidel Karja 6a (kodutute öömaja) ja Karja 6c, Narva (Narkomaanide ja alkohoolikute rehabilitatsiooni MTÜ „Sind ei jäeta üksi“). 
Sihtasutus Narva Haigla korraldab enampakkumise kinnistu asukohaga Karja 6d, Narva, võõrandamiseks. Kinnistu alghinnaks on 1100,00 eurot. 

Kinnistu omandamise küsimust arutati Narva Linnavalitsuse linnavarakomisjoni koosolekul 19.04.2017, kus soovitati kinnistu omandada. 

Kinnistu omandamine on linna huvides, kuna see tagab soojussõlme jätkuva töö ja linna sotsiaalobjektide soojavarustuse. Uue soojussõlme ehitamine on kulukas, samuti on Narva linn juba teinud investeeringuid olemasoleva soojussõlme parendamiseks.   
2. Õiguslikud alused

Narva Linnavolikogu 21.06.2005 määrusega nr 20 kinnitatud “Linnavara eeskiri” § 34 lg 2 kohaselt võtab tasu eest linnavara omandamise otsuse vastu linnavalitsus kinnisvara suhtes, mille maksumus ületab 6400 eurot, kuid ei ületa 64000 eurot.
3. Otsus

3.1. Võtta osa Sihtasutuse Narva Haiga korraldatavast enampakkumisest kinnistu asukohaga Karja 6d, Narva (Tartu Maakohtu kinnistusosakonna registriosa nr 2835809, katastritunnus 51101:003:0052, pindala 2570m2, sihtotstarve ühiskondlike ehitiste maa 100%) võõrandamiseks. 
3.2. Volitada Narva Linnavalitsuse Linnamajandusameti direktorit Jelena Skulatšova´t teostama käesoleva korralduse punktis 3.1 nimetatud enampakkumises osalemiseks kõiki vajalikke toiminguid kõikide enampakkumises osaleja õiguste ja kohustustega ning tegema ostuhinna osas pakkumise, mis ei ületa 64 000 eurot. 
4. Rakendussätted

4.1. Narva Linnakantseleil teha korraldus teatavaks Narva Linnavalitsuse Linnamajandusametile.
4.2. Korraldus jõustub seadusega sätestatud korras.
4.3. Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul arvates Narva Linnavalitsuse poolt korralduse teatavakstegemist.

